የኳስ አቆማሪ ድርጅቶች ማኅበራዊ ቀውስ ማስከተላቸውን ቀጥለዋል፡፡
ብሔራዊ ሎተሪ አስተዳደር ለአዳዲስ ድርጅቶች ፈቃድ መስጠት ቢከለክልም አሁንም ነባር የኳስ አቆማሪ ድርጅቶች በወጣቶችና ታዳጊዎች ላይ ማኅበራዊ እና ኢኮኖሚያዊ ቀዉስ እያስከተሉ ነው፡፡የኢትዮጵያ ብሔራዊ ሎተሪ አስተዳደር ከሚያስተዳድራቸው እና ፈቃድ ከሰጠባቸዉ ውርርዶች ውስጥ ቶምቦላ፣ ኮንቬንሽናል ቢንጎ፣ ስፖርት ቢት እና ፕሮፌሽናል ሎተሪ ተጠቃሾች ናችው፡፡ እነዚህ ውርርዶች በአንድም  ሆነ በሌላ መንገድ ማኅበረሰቡን ይጠቅማሉ ተብለዉ በመላ ሀገሪቱ ሥራ ላይ እንዲዉሉ መደረጉን የኢትዮጵያ ብሔራዊ ሎተሪ አስተዳደር መመሪያ ያስገነዝባል፡፡ በብሔራዊ ሎተሪ አስተዳደር ስር ከሚተዳደሩና ፈቃድ ከተሰጠባቸዉ ውርርዶች መካከል ስፖርት ቢቲንግ ተጠቃሽ ነው፤ ይህ የኳስ አቆማሪ ድርጅት በአዲስ አበባ እና በአንዳንድ የክልል ከተሞች ተስፋፍቶ በወጣቱ ላይ ቀላል የማይባል አሉታዊ ተፅዕኖ  እያደረሰ እንደሆነ ወጣቶች ይናገራሉ፡፡ለብሔራዊ ሎተሪ አስተዳደር ስልጣን ከተሰጠባቸዉ መካከል ይህ የስፖርት ውርርድ ሎተሪ ተብሎ በመመሪያ ቁጥር 83/2005 ዓ.ም የተቋቋመ ነው፤ በስሩ የተለያዩ የኳስ አቆማሪ ድርጅቶችን አቅፎም ይገኛል፡፡ የኳስ ውርርድ አቋማሪ ድርጅቶች በወጣቱ ዘንድ ትልቅ የጊዜ መስደጃና መቆመሪያ ድርጅቶች ናቸው፡፡የብሔራዊ ሎተሪ አስተዳደር የስፖርት ውርርድ ሎተሪ መመሪያ ቁጥር 83/2005 እንደሚገልፀዉ ይህ የስፖርት ውርርድ በሀገሪቱ በሰፊዉ እየተስተዋለ ካለዉ ማኅበራዊ እና ኢኮኖሚያዊ ዕድገት ጋር በተያያዘ በስፖርቱም ዘርፍ ከፍተኛ የሆነ መነቃቃት እየታየ መሆኑን በመገንዘብ ለኳስ ውርርድ አቋማሪ ድርጅቶች ፈቃድ መስጠት አስፈላጊ ሆኖ መገኘቱን ይገልፃል፡፡በመመሪያው ላይ እንደተገለጸው ዘመኑ ባፈራዉ በዲኤስቲቪ የአውሮፓ የእግር ኳስ ዉድድሮች በይበልጥ ለወጣቱ የጊዜ ማሳለፊያና መዝናኛ በመሆን እያገለገሉ ነው፤ ስፖርታዊ ውድድሮችን መሠረት ያደረጉ የዕድል ሙከራ ጨዋታዎቸን በስፋት እየተዘወተሩ መምጣታቸውና ኅብረተሰቡም በእነዚህ የዕድል ሙከራ ጨዋታዎች ለመሳተፍ ያለዉ ፍላጎት ከጊዜ ወደ ጊዜ እየጨመረ መምጣቱ በዘርፉ ፈቃድ አዉጥተው  ለመሥራት የሚፈልጉ ግለሰቦች (ድርጅቶች) ጥያቄ እየተበራከተ በመምጣቱ እና በደንብ ቁጥር 160/2001 አንቀፅ 12 ንዑስ አንቀፅ 3 መሠረት የስፖርት ውርርድ ሎተሪ ፈቃድ በማዉጣት መስራት እንደሚችሉ ድንጋጌውን ያስቀምጣል፡፡ይሁን እንጅ በዚህ ሥራ ላይ በተለያዩ የክልል ከተሞችና የከተማ አስተዳደሮች በሚገኙ የማኅበረሰብ ክፍሎች ቅሬታ መሰማቱን ተከትሎ ብሔራዊ ሎተሪ አስተዳደር ለአዳዲስ አወራራጅ ድርጅቶች ፈቃድ መስጠት ማቆሙን አስታውቋል፡፡የኳስ ውርርድ አቋማሪ ድርጅቶች ከሚበዛባቸው ከተሞች ባሕር ዳር ሆናለች፡፡ እንደ ቅርንጫፍ መስሪያ ቤቱ ገለፃም እነዚህ አቋማሪ ድርጅቶች የውጭ ሀገር ድርጅቶች ሲሆኑ በብሔራዊ ሎተሪ አስተዳደር በተሰጠዉ ስልጣንና ፈቃድ መሠረት ከተማዉ ላይ በብሔራዊ ሎተሪ ፈቃድ ተሰጥቷቸው እንደሚሠሩ ተገልጧል፡፡እነዚህን አቋማሪ ድርጅቶችም በከተማ አስተዳደሩ ንግድና ፈቃድ እንዳልተሰጣቸውም ያገኘነው መረጃ  ያመለክታል፡፡ ምንም እንኳን እነዚህ አቋማሪ ድርጅቶች በባሕር ዳር ከተማ አስተዳደር ንግድ እና ኢንዱስትሪ ፈቃድና  ዕዉቅና ባይኖራቸውም በብሔራዊ ሎተሪ አስተዳደር ሙሉ ስልጣን ፈቃድ ተሰጥቷቸዉ ተዘዋዉረዉ እንዲሠሩ መደረጉ ለሥራ ዕድል እና ለገቢ በሚል ዓላማ ይዞ መሆኑን በብሔራዊ ሎተሪ አስተዳደር የባሕር ዳር ቅርንጫፍ መስሪያ ቤት ገልጧል፡፡  የሎተሪ አስተዳደሩ መቆመሪያ ቤቶቹ እንዲዘጉ ወደ ባሕር ዳር ቅርንጫፍ መሥሪያ ቤቱ የላከው ነገር እንደሌለም ተገንዝበናል፡፡ይህ ሥራ የሥራ ዕድል መፍጠሩ እንደ መልካም ጎን ተደርጎ ሲቀመጥ በከተማዉ እንዲሁም እንደ ሀገር በወጣቱ ማኅበራዊ እና ኢኮኖሚያዊ እንቅስቃሴ ላይ ስለሚያደርሰዉ አሉታዊ ተጽእኖ ግን በመመሪያዉ ላይ የተቀመጠ ነገር የለም፡፡እነዚህ አቋማሪ ድርጅቶች በከተማዋ ላይ በብዛት ሲንቀሳቀሱ በየክፍለ ከተማዉ ባሏቸው ከ40 በላይ ቅርንጫፎች በሥራቸው ለአንድና ሁለት ሠራተኞች የሥራ ዕድል እንደሚፈጥሩ ተጠቁማል በሌላ በኩል አቋማሪዎች ከሚያገኙት የተጣራ ትርፍ ላይ 20 በመቶ ለማኅበራዊ አገልግሎት እንደሚከፍሉ የዚህም ገቢ በማኅበራዊ ቀውስ ዉስጥ ለሚኖሩ አሳዳጊ ለሌላው ሕጻናትና እራሳቸውን መጦር ለማይችሉ እገዛ እንደሚደረግበት በባሕር ዳር ቅርንጫፍ መስሪያ ቤት በኩል ያገኘነዉ መረጃ ያመለክታል፡፡